Zmena Dohovoru
o zriadení Európskeho rádiokomunikačného úradu (ERO) (Hague, 1993)
z 9.apríla 2002, Kodaň

Európsky rádiokomunikačný úrad ERO so sídlom v  Kodani (Dánsko) bol formálne otvorený v máji 1991 ako stály úrad na podporu Európskeho výboru pre rádiokomunikácie (ERC). ERO bol založený na základe Memoranda o porozumení, ktoré bolo v roku 1993 nahradené medzivládnym “Dohovorom o zriadení Európskeho rádiokomunikačného úradu (ERO)(Hague, 1993)”. Dohovor definuje podmienky pôsobnosti pre ERO,  jeho vzťah k  ERC a spôsob financovania. Má 29 členov – krajín CEPT. Za Slovenskú republiku bol Dohovor podpísaný v marci 1994 na Cypre.
Na zasadaní ECTRA (Európsky výbor pre reguláciu v  telekomunikáciách) v  roku 1993 bolo prijaté Memorandum, na základe ktorého začal pracovať Európsky telekomunikačný úrad (ETO), ktorého úlohou bolo vykonávať odbornú činnosť v oblasti telekomunikácií pre členov ECTRA a prispievať k telekomunikačnej politike Európskej únie v oblasti udeľovania licencií a číslovania. Minister dopravy, spojov a verejných prác Slovenskej republiky podpísal toto Memorandum v marci 1994. Jedno zo záverečných ustanovení Memoranda ukladá jeho signatárom navrhnúť medzivládny Dohovor, ktorým sa Memorandum nahradí. Na základe toho bol v júli 1996 na plenárnom zasadaní ECTRA prijatý dokument “Dohovor o zriadení ETO”. Dohovor bol prístupný na podpísanie od 1. septembra 1996. Za Slovenskú republiku bol Dohovor o zriadení ETO podpísaný v máji 1998 (na základe uznesenia vlády SR č.281 zo 14. apríla 1998). Slovenská republika tak podpísala Dohovor o zriadení ETO ako 9. členská krajina “Memoranda” za Nemeckom, Švajčiarskom, Dánskom, Fínskom, Nórskom, Portugalskom, Luxemburskom a Španielskom. V dôsledku príprav na zmenu štruktúry CEPT, jeho výborov a úradov, bol prerušený proces schvaľovania (resp. ratifikácie) Dohovoru o zriadení ETO v ostatných členských krajinách “Memoranda”. Dohovor o zriadení ETO teda nikdy nenadobudol platnosť. Preto navrhujeme zrušiť body C.2. a C.3. uznesenia vlády SR 281/1998, ktoré sa týkajú publikovania a vykonávania Dohovoru ETO  po nadobudnutí jeho platnosti. 
Prudký rozvoj a konvergencia telekomunikačných a rádiokomunikačných technológií v poslednom období si vyžiadali reštrukturalizáciu CEPT. Dňa 1. októbra 2001 výbory ECTRA a ERC nahradil nový Výbor pre elektronické komunikácie (ECC). 
Dva stále úrady ERO a ETO od 1. januára 2001 splynuli, a funkcie oboch prevzal ERO, ktorý je reprezentatívnym úradom na podporu ECC, a ktorý bude prostredníctvom zmeny Dohovoru o zriadení ERO transformovaný na Európsky komunikačný úrad (ECO). 
Legislatívnou stránkou reorganizácie CEPT sa od júna 2000 zaoberala “Trojka” (zložená z predstaviteľov dvoch po sebe nasledujúcich predsedajúcich krajín CEPT a riaditeľa ERO) a špeciálne vytvorená Implementačná skupina IG CEPT, ktoré mali za úlohu navrhnúť zmeny a doplnky textov týkajúcich sa Dohody o ustanovení CEPT, Rokovacieho poriadku CEPT a ďalších dokumentov, navrhnúť  podmienky pôsobenia nového výboru (ECC) tak aby nadväzoval na príslušné funkcie ECTRA a ERC, ako aj podmienky pôsobenia pracovných skupín a projektových tímov ECC, a pod. Dôležitou úlohou bolo navrhnúť čo najjednoduchší spôsob formálnej legalizácie zlúčenia dvoch úradov – ERO a ETO do jediného úradu ECO (Európsky komunikačný úrad). 
Najjednoduchšou cestou sa javilo zmeniť a doplniť existujúci platný Dohovor o zriadení ERO.
Prvé stretnutie IG CEPT sa uskutočnilo v septembri 2000 v Bratislave. Nasledovali stretnutia v Berlíne, nórskom Oslo a portugalskom Villamoura. Po takmer dvoch rokoch práce Implementačnej skupiny a Rady ERO, 14. riadne zasadnutie Rady ERO schválilo v  apríli 2002 v  Kodani zmenu  Dohovoru o zriadení ERO. Nasledujúce 15. zasadnutie Rady ERO schválilo aj konečné znenie Dokumentu, ktorým sa mení Dohovor o zriadení ERO.  Tento Dokument bol dňa 17. decembra 2002 slávnostne predložený v Kodani v Dánsku na podpis zástupcom členských krajín pôvodného Dohovoru o zriadení ERO.  Podpisom Dokumentu 21 krajín z celkového počtu 29 členských krajín ERO prejavilo svoju vôľu prijať zmenu Dohovoru o zriadení ERO (Hague, 1993) prijatú 14. riadnym zasadnutím Rady ERO. Za Slovensko podpísal tento Dokument mimoriadny a splnomocnený veľvyslanec Slovenskej republiky v Dánskom kráľovstve.
Zmena Dohovoru nadobudne na základe článku 20 Dohovoru o zriadení ERO (Hague, 1993) platnosť pre všetky zmluvné strany Dohovoru “v prvý deň tretieho mesiaca po tom, čo vláda Dánska oznámi zmluvným stranám, že obdržala oznámenie o ratifikácii, prijatí alebo schválení od všetkých zmluvných strán”.
Zmenený Dohovor umožňuje legislatívnu transformáciu ERO na ECO pri zachovaní kontinuity práce pracovných skupín a projektových tímov ktoré riešia úlohy bývalého ERO a ETO. V jeho texte sú urobené úpravy vyplývajúce z novej štruktúry CEPT. Všetky odvolávky na bývalé výbory ECTRA a ERC sú nahradené odvolávkami na ECC. ERO je v celom texte nahradené ECO, rádiokomunikácie a telekomunikácie sú nahradené termínom “elektronické komunikácie”, čo zohľadnuje terminológiu nových smerníc Európskej komisie. Súčasne sa aktualizovali zastarané názvy (napr. Európske hospodárske spoločenstvo, Komisia  Európskeho spoločenstva). 
Preklad Zmeneného Dohovoru do slovenčiny je v prílohe č. 1. Pre názornejšiu prezentáciu zmeny sme ako prílohu č. 2 zaradili porovnanie  pôvodného a zmeneného Dohovoru.	
Revidované znenie Dohovoru nemení práva a povinnosti fyzických ani právnických osôb. Rešpektuje suverénne právo každej zmluvnej strany regulovať svoje poštové a elektronické komunikácie, a nemá prednosť pred zákonmi Slovenskej republiky. 
Prijatie zmeny Dohovoru o zriadení ERO neznamená nové členstvo Slovenskej republiky v  medzinárodnej organizácii, ale pokračovanie členstva SR v  tejto organizácii aj  po zmene  jej  štruktúry.
Zmena Dohovoru nemá finančný, ekonomický, environmentálny vplyv, ani vplyv na zamestnanosť. 
Zmenený Dohovor je mnohostranným zmluvným dokumentom vládneho charakteru, a z tohto dôvodu nie je potrebné jeho predloženie na schválenie NR SR ani jeho následné ratifikovanie prezidentom SR.
Vzhľadom na vyššie uvedené skutočnosti navrhujeme vláde Slovenskej republiky, aby prijala zmenu Dohovoru o zriadení ERO (Hague, 1993) z 9. apríla 2002 a uložila u depozitára príslušné listiny.